Европэм апхуэдэ щыIэкъым
Iуащхьэмахуэ лъапэ мы махуэхэм зыгъэсэныгъэхэр щрагъэкIуэкI бгы-лыжэ спортымкIэ Урысей Федерацэм цIыхубзхэмрэ цIыхухъухэмрэ я командэ къыхэхахэм.
Бгы-лыжэ спортымрэ сноубордымкIэ федерацэм хъыбар къызэрыдагъэщIамкIэ, мы гъэм щIадзэжащ спортсмен нэхъ лъэщхэм я гъэмахуэ зыгъэсэныгъэхэр ди хэкум щрагъэкIуэкIыныр. Иужьрей илъэс 30-м къриубыдэу мыпхуэдэ зыгъэсэныгъэхэр япэу Iуащхьэмахуэ лъапэ щекIуэкIыу аращ. Командэ къыхэхам хэт спортсменхэр бгым къожэх лъагагъыр метр 3860-м къыщыщIэдзауэ 3500-м нэс. Махуэ къэмынэу бгы лыжэхэмкIэ зыгъэсэныгъэхэр езыгъэкIуэкIхэм лъагъуэ хуащI «Курорт Эльбрус» акционер зэгухьэныгъэм уэсыр зыубэ техникэм.
ЦIыхухъухэм я командэ къыхэхам и тренер Шестаков Павели гупым ядэлажьэ нэгъуэщI къэралхэм къикIа IэщIагъэлIхэми къыхагъэщащ Iуащхьэмахуэ лъапэ зыщыбгъэсэну щыIэ тыншыгъуэр хамэ къэралхэм зыкIи къызэрыкIэрымыхур, уеблэмэ Швейцарием и Церматт джабэм хуэбгъадэ зэрыхъунур. «А псом и щIыIужкIэ, иджыпсту хуэдэ зэманым Европэм зыщIыпIи щыбгъуэтынукъым километри 2.300-рэ зи кIыхьагъ бгым укъызэрежэхын лъагъуэ. ХьэщIэщхэм, ерыскъыхэм, трассэр зэрагъэхьэзырым хуэдэ гъуэтыгъуейщ», — жеIэ Шестаковым.
Илъэс и пэкIэ федерацэм и унафэщIхэм къапщытащ гъэмахуэм зыгъэсэныгъэхэр щебгъэкIуэкI хъуну Урысейм щыIэ щIыналъэхэр. Гъэмахуэ лъэхъэнэм зыгъэсапIэ базэ пщIы хъуну къалъытар Iуащхьэмахуэ лъапэ и закъуэщ. «Командэхэм я зыгъэсэныгъэхэр нэгъуэщI къэралхэм щрагъэкIуэкIыфу щыщыта зэманыр блэкIащ, — жиIащ Урысейм бгы-лыжэ спортымрэ сноубордымкIэ и федерацэм и президент Мельников Леонид. — ИкъукIэ дэрэжэгъуэ къует Iуащхьэмахуэ удэзыш кIапсэ гъуэгущIэхэр зэраукъуэдиям, спортсменхэм папщIэ лъагъуэщIэхэри зэраухуар гулъытэншэу къанэркъым».
ТхьэмахуитIкIэ екIуэкIыну зыгъэсэныгъэхэм хэтынущ лIэужьыгъуэ псомкIи къэпщытэныгъэхэр. Гуапэщ спортсменхэми тренерхэми ди щIыпIэр ягу зэрырихьыр.
ЖЫЛАСЭ Замир.
